Rådets resolution

af 8. oktober 2001

om "inddragelse i informationssamfundet" - udnyttelse af informationssamfundets muligheder for så vidt angår social inddragelse

(2001/C 292/02)

RÅDET FOR DEN EUROPÆISKE UNION,

(1) SOM MINDER OM, at Fællesskabet blandt andet har til opgave at fremme et højt beskæftigelsesniveau og socialt beskyttelsesniveau, at højne levestandarden og livskvaliteten samt at styrke den økonomiske og sociale samhørighed i hele Fællesskabet,

(2) SOM MINDER OM resolutionen af 17. december 1999 vedtaget af Rådet og repræsentanterne for medlemsstaternes regeringer, forsamlet i Rådet, om informationssamfundets beskæftigelsesmæssige og sociale dimension(1),

(3) SOM MINDER OM, at Det Europæiske Råd på det ekstraordinære møde i Lissabon den 23. og 24. marts 2000 opfordrede til at udvikle et informationssamfund for alle,

(4) SOM MINDER OM, at et af målene i bekæmpelsen af fattigdom og social udstødelse, der blev godkendt af Det Europæiske Råd i Nice den 7.-9. december 2000, er fuldt ud at udnytte vidensamfundets og de nye informations- og kommunikationsteknologiers potentiale og at sikre, at ingen holdes udenfor, bl.a. under særlig hensyntagen til handicappede personers behov,

(5) SOM MINDER OM, at fremme af et videnbaseret samfund er et centralt element i de europæiske retningslinjer for beskæftigelsen, og navnlig at disse opfordrer til e-læring for alle borgere med særlig opmærksomhed på de mindre gunstigt stilledes behov ved at udknytte det videnbaserede samfunds beskæftigelsesmuligheder, og tilskynder arbejdsmarkedets parter til at skabe betingelser, som giver alle arbejdstagere mulighed for at opnå digitale færdigheder,

(6) SOM MINDER OM, at Kommissionens meddelelse "Strategier for job i informationssamfundet", der blev vedtaget i februar 2000, understregede informationssamfundets muligheder for at forbedre alle borgeres leve- og arbejdsvilkår, og SOM ERKENDER, at man kan lære af de tidligere erfaringer på andre områder, som f.eks. økonomisk udvikling i lokalsamfundet, teknologioverførsel og bæredygtig udvikling,

(7) SOM MINDER OM, at ministrene for beskæftigelse og telekommunikation på det fælles uformelle møde den 16. februar 2001 i Luleå fremhævede informations- og kommunikationsteknologiernes (IKT's) rolle som en drivkraft for vækst og beskæftigelse i Europa og understregede behovet for at afhjælpe manglen på IKT-færdigheder og øge den digitale alfabetisme, og SOM ERKENDER, at de arbejdsløse bør have mulighed for at udnytte denne beskæftigelsesmulighed ved relevant uddannelse i IKT-færdigheder,

(8) SOM MINDER OM, at arbejdsmarkedets parter og de ikke-statslige organisationer spiller en central rolle, når det gælder om at mindske IT-kløften, ved at sørge for, at alle får adgang til det videnbaserede samfund, og ved at udnytte det dermed forbundne potentiale, navnlig for så vidt angår arbejdspladser og kvalifikationer,

(9) SOM MINDER OM, at et centralt element i "Handlingsplanen eEuropa 2002", som blev godkendt af Det Europæiske Råd i Feira den 19. og 20. juni 2000, er at opnå, at alle deltager i den videnbaserede økonomi, og navnlig at sikre en mere effektiv koordinering på europæisk plan af politikker med henblik på at undgå udelukkelse fra adgang til informationssamfundet,

(10) SOM MINDER OM, at Kommissionens meddelelse "eEuropa 2002 - virkning og indsatsområder", der blev forelagt for Det Europæiske Råd i Stockholm den 23. og 24. marts 2001, fremhævede inddragelse i informationssamfundet som en prioritet og opfordrede Gruppen på Højt Plan vedrørende Beskæftigelse og den Sociale Dimension af Informationssamfundet (ESDIS) til som støtte for den sociale inddragelsesproces at udarbejde en rapport om inddragelse i informationssamfundet inden udgangen af 2001 med henblik på at opnå en bedre koordinering af politikkerne for at forhindre, at der opstår en IT-kløft i Europa,

(11) SOM ANERKENDER, at denne rapport, der er blevet forelagt som et arbejdsdokument fra Kommissionens tjenestegrene med titlen "Inddragelse i informationssamfundet. Informationssamfundets potentiale for så vidt angår social inddragelse i Europa", bygger på en Eurobarometer-undersøgelse og en bred udveksling af praktikker i forbindelse med politikkerne mellem medlemsstaternes repræsentanter i ESDIS-Gruppen på Højt Plan, og at denne analyse indkredser forhindringer for deltagelse i informationssamfundet og politikområder med henblik på at øge inddragelsen af mindre gunstigt stillede i informationssamfundet og sikre, at teknologi udnyttes effektivt og bæredygtigt på en måde, som harmonerer fuldt ud med lokalsamfundets økonomi, og

(12) SOM TAGER HENSYN TIL de anbefalinger, ESDIS-Gruppen på Højt Plan har fremsat på baggrund af denne analyse,

OPFORDRER MEDLEMSSTATERNE TIL:

I. at udnytte informationssamfundets potentiale for så vidt angår mindre gunstigt stillede ved

1. at fremme relevante onlinetjenester med relevant indhold, som står til rådighed i overensstemmelse med efterspørgselsprofiler og er forståelige for alle til en overkommelig pris, og som bliver fulgt op af regelmæssig kontrol af brugervenligheden, herunder brugervenligheden for handicappede og andre med særlige behov, og navnlig målrettede onlinetjenester på områder som social beskyttelse, beskæftigelse, uddannelse og efteruddannelse, sundhed, bolig og retsvæsen, idet der alt efter behov fortsat skal være supplerende offlineadgang til grundlæggende offentlige tjenester

2. at fremme mulighederne i lokalsamfundene ved at tilskynde til udviklingen af onlinetjenester og netværk gennem finansiel og teknisk støtte, navnlig i dårligt stillede kvarterer i byerne, mindre gunstigt stillede landområder og udkantområder, og ved at lægge vægt på disse områder inden for rammerne af digital forvaltning

3. at udnytte mulighederne for IKT-job i samarbejde med arbejdsmarkedets parter i overensstemmelse med retningslinjerne for beskæftigelsen, navnlig ved

a) at give de arbejdsløse og ikke-erhvervsaktive personer, arbejdstagere, som risikerer at blive udstødt, herunder ældre arbejdstagere, og handicappede IKT-uddannelse og anden uddannelse, der svarer til deres individuelle behov og krav med henblik på beskæftigelse, og at sørge for incitamenter til at erhverve et certifikat for grundlæggende IKT-færdigheder, såsom pc-kørekortet (ECDL), og at tilbyde omskolingskurser i IKT eller e-business-færdigheder, og

b) at fremme fjernarbejde og onlinejobannoncer

II. at fjerne hindringer i informationssamfundet ved

1. at gøre opmærksom på informationssamfundets muligheder og udfordringer navnlig blandt personer med teknologiangst, herunder de ældre, og inden for grupper, der risikerer at blive udelukket fra informationssamfundet, samt ved at skabe større forståelse hos IKT-producenter, oplysningsorganer, arbejdsmarkedets parter og politiske aktører for de mindre gunstigt stilledes særlige behov med hensyn til IKT-udstyr, onlinetjenesters indhold og informationssamfundsjob

2. at gøre IKT-adgang teknisk og økonomisk mulig, f.eks. ved

a) at støtte etableringen af brugervenlige offentlige internetadgangspunkter i alle lokalsamfund, der kunne tilbyde gratis adgang, muligheder for oplæring på stedet og en placering, der sikrer adgangen for mindre gunstigt stillede og handicappede

b) at tilvejebringe målrettede incitamenter for handicappedes individuelle IKT-køb og -anvendelse

c) at udvikle IKT-infrastrukturer i fjernt- eller spredtliggende områder, og

d) at udnytte det potentiale for inddragelse i informationssamfundet, der ligger i andre tekniske platforme, såsom mobil kommunikation eller digitalt tv

3. at øge IT-kundskaberne som et led i fuld deltagelse i samfundet, under hensyn til særlige indlæringsbehov og ved at udvikle e-læringscentre, specielt for mindre gunstigt stillede grupper

4. at fjerne tekniske hindringer for personer med forskellige handicap hvad angår IKT-udstyr og webindhold ved navnlig at gennemføre de relevante eEuropa-aktioner under overvågning af Ekspertgruppen vedrørende Adgang til Informationssamfundet

5. at fremme udviklingen af speciel software, der er tilpasset mindre gunstigt stillede gruppers særlige behov

III. at fremme partnerskaber mellem alle stakeholders med vægt på de regionale og lokale aspekter ved

1. inden for alle relevante politikområder at udvikle ovennævnte foranstaltninger til inddragelse i informationssamfundet som en integreret del af bekæmpelsen af social udstødelse

2. at støtte den centrale rolle, regionale og lokale aktører, arbejdsmarkedets parter og civilsamfundets organisationer spiller, herunder hjælpe dem med at blive leverandører af informationer og indhold og aktivt udbrede fordelene ved ny teknologi til det omkringliggende samfund, og at udnytte partnerskaber mellem det offentlige og private fuldt ud

3. på tværs af regioner og lokalsamfund at tage behørigt hensyn til de forskellige grader af udelukkelse fra informationssamfundet i medlemsstaterne og finde passende løsninger for de forskellige mindre gunstigt stillede grupper

4. generelt at lade politikker for inddragelse i informationssamfundet omfatte en ligestillingsstrategi med særlig vægt på øget udnyttelse blandt kvinder af uddannelses- og jobmuligheder i informationssamfundet

5. hvor det er hensigtsmæssigt, at fremme foranstaltninger til inddragelse i informationssamfundet gennem strukturfondene, navnlig Den Europæiske Socialfond, og

OPFORDRER KOMMISSIONEN TIL:

1. fuldt ud at tage hensyn til de udfordringer og muligheder, der er forbundet med inddragelse i informationssamfundet, med henblik på yderligere udvikling af strategien for social inddragelse, herunder inden for rammerne af den åbne koordinationsmetode på europæisk plan

2. at fremme udnyttelsen af informationssamfundets jobmuligheder for de arbejdsløse inden for rammerne af den europæiske beskæftigelsesstrategi

3. hvor det er hensigtsmæssigt, at fremme foranstaltninger til inddragelse i informationssamfundet inden for strukturfondene, særlig Den Europæiske Socialfond, under hensyntagen til andre prioriterede områder, samt inden for andre relevante fællesskabshandlingsprogrammer

4. i samarbejde med ESDIS-Gruppen på Højt Plan at følge og analysere de fremskridt, der gøres med koordineringen af politikkerne for inddragelse i informationssamfundet inden for rammerne af strategierne for beskæftigelse og social inddragelse, og at aflægge rapport herom som led i den fælles rapport om beskæftigelsessituationen og den sammenfattende rapport om bekæmpelse af social udstødelse og fattigdom.

Udfærdiget i Luxembourg, den 8. oktober 2001.

(1) EFT C 8 af 12.1.2000, s. 1.